Paula Risikko

Paula Sinikka Risikko (o.s. "Pelttari", s. 4. kesäkuuta 1960 Ylihärmä) on suomalainen poliitikko ja kokoomuksen kuudennen kauden kansanedustaja Vaasan vaalipiiristä. Risikko on Suomen toiseksi pisimpään valtioneuvoston jäsenenä toiminut nainen. Häntä enemmän ministeripäiviä on naisista ainoastaan Sinikka Mönkäreellä. 
Risikko on väitellyt terveystieteiden tohtoriksi Tampereen yliopistossa vuonna 1997. Kansanedustajana hän on toiminut vuoden 2003 eduskuntavaaleista lähtien. Aikaisemmin Risikko on toiminut eduskunnan puhemiehenä vuosina 2018–2019, peruspalveluministerinä Vanhasen toisessa ja Kiviniemen hallituksissa (2007–2011), sosiaali- ja terveysministerinä Kataisen hallituksessa (2011–2014), liikenne- ja kuntaministerinä Stubbin hallituksessa (2014–2015) ja sisäministerinä Sipilän hallituksessa (2016–2018). 
Risikko toimi vuosina 2004–2008 kokoomuksen varapuheenjohtajana. Hän oli ehdolla kokoomuksen puheenjohtajaksi vuonna 2014, mutta hävisi puheenjohtajavaalin Alexander Stubbille. 2020-luvun vaihteessa hänen uumoiltiin pyrkivän seuraavaan presidenttikisaan. 
Varhainen elämä ja koulutus.
Risikko syntyi Ylihärmässä vuonna 1960 Kosolan kylässä yrittäjäperheeseen. Hänellä on neljä vuotta nuorempi veli. Hänen isä oli kuorma-autoilija ja äiti piti kotona kampaamoa. Hän kävi koulua ensin Ylihärmän kyläkoulussa, yläastetta kirkonkylällä ja lukiota Alahärmässä. Risikko kirjoitti ylioppilaaksi Härmän lukiosta vuonna 1979. 
Risikko on kertonut haaveilleena joko lääkärin tai sairaanhoitajan urasta. Kun lukio-opinnot eivät menneet toivotusti, valitsi hän sairaanhoitajakoulutuksen valmistuen vuonna 1983. Hän erikoitustui geriatriaan ja sisätauteihin valmistuen erikoissairaanhoitajaksi vuonna 1985 Seinäjoen sairaanhoito-oppilaitoksesta. 
Risikko jatkoi opintojaan valmistuen sairaanhoidon opettajaksi Oulun sairaanhoito-oppilaitoksesta vuonna 1987. Terveydenhuollon maisteri hänestä tuli 1990 Kuopion yliopistosta. 
Risikko väitteli terveystieteiden tohtoriksi hän väitteli vuonna 1997 Tampereen yliopistosta. Hoitotieteen alalta valmistuneen väitöskirjan otsikkona oli "Sairaanhoitajan työn nykyiset ja tulevaisuuden kvalifikaatiovaatimukset". Väitöskirja ennusti sairaanhoitajan ammattitaitovaatimusten muutosta 2000-luvulla. Risikko on kertonut halunneensa saada tieteelistä näyttöä siitä, kuinka kehittää hoitoalan taitoja uusissa opetussuunnitelmissa. Risikko on ollut virka- ja työvapaalla Seinäjoen ammattikorkeakoulun vararehtorin tehtävästä vuodesta 2003. Hänet oli valittu tehtävään samana vuonna.
Poliittinen ura.
Risikko on kertonut, että ajatus politiikkaan lähtemisestä heräsi väitöskirjatyön aikana. Risikon mukaan kyselyitä eri puolueista oli houkutteluyrityksiä 20 vuoden ajan, mutta hän on kertonut ajatelleensa politiikan olevan suhmurointia ja miesten juttu. Kuntapolitiikassa Risikko on toiminut Seinäjoen kaupunginvaltuutettuna vuodesta 2001 lähtien. Aikaisemmin hän on toiminut valtuuston 1. varapuheenjohtajana vuosina 2005–2008 sekä kaupunginhallituksen puheenjohtajana vuosina 2021–2025. Etelä-Pohjanmaan aluevaltuuston puheenjohtajana hän on toiminut vuodesta 2022 lähtien. 
Eduskuntaan Risikko valittiin ensimmäisen kerran vuoden 2003 vaaleissa. Kuntapolitiikan kautta Risikolle avatui väylä valtakunnan politiikkaan.
Risikko toimi peruspalveluministerinä Vanhasen toisessa ja Kiviniemen hallituksissa vuosina 2007–2011, sosiaali- ja terveysministerinä Kataisen hallituksessa vuosina 2011–2014, liikenne- ja kuntaministerinä Stubbin hallituksessa vuosina 2014–2015 ja sisäministerinä Sipilän hallituksessa vuosina 2016–2018. 
Toukokuussa 2014 Risikko ilmoitti tavoittelevansa kokoomuksen puheenjohtajan paikkaa Jyrki Kataisen jättäessä tehtävän kesän puoluekokouksessa. Risikko eteni puheenjohtajavaaleissa toiselle kierrokselle, mutta hävisi Alexander Stubbille äänin 349–500.
Risikko on vaikuttanut lukuisissa terveysalan järjestöissä, kuten Autismi- ja Aspergerliitossa, Suomen Syöpäyhdistyksen valtuuskunnassa, Diabetesliitossa, Suomen MS-liitossa, Reumasäätiössä sekä muun muassa Alfred Kordelinin säätiössä ja Suomen Unifem -järjestössä. Risikko on toiminut Naisten Valmiusliiton puheenjohtajana vuodesta 2021.
Näkemykset.
Arvot.
Risikko sijoittuu vaalikonevastausten perusteella poliittiseen keskustaan tai keskusta-oikeistoon. "Ylen" vaalikoneessa Risikko sijoittuu arvoasteikolla konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Risikko on kallellaan kansalliskonservatismiin (TAN). HS:n vaalikoneeseen Risikon antamissa näkemyksissä korostuu voimakkaimmin kansalliskonservatiiviset mielipiteet. Risikkoa on kuvattu sosiaalireformistiksi, joka yhdistää perinteiset konservatiiviset arvot nykyaikaiseen sosiaalipolitiikkaan. Risikko on korostanut kansanedustajalta edellytettävän arvokasta käytöstä.
Sosiaalipolitiikka.
Risikko on kertonut pitävänsä yhtenä tärkeänä saavutuksenaan lakia henkilökohtaisen avun järjestämisestä vammaisille. Risikko on kertonut ajaneensa ja hankkineensa rahoituksen laille, vaikka sitä ei ollut hallitusohjelmassa.
Tunnustukset.
Risikko on nimitetty hallintotieteiden kunniatohtoriksi Vaasan yliopistossa vuonna 2011 sekä lääketieteen kunniatohtoriksi Tampereen yliopistossa vuonna 2012. 
Yksityiselämä.
Risikko on ollut naimisissa entisen Pohjanmaan Kokoomuksen toiminnanjohtajan Heikki Risikon kanssa vuodesta 2000. Heikki Risikko on Etelä-Pohjanmaan Yrittäjien toimitusjohtaja. Heillä on vuonna 2006 Kiinasta adoptoitu tytär. Seinäjoella asuvaan perheeeseen kuuluu myös Jupiner-dalmatialaiskoira.
Risikko kuuluu evankelis-luterilaiseen kirkkoon. Risikko on kertonut olevansa uskovainen ihminen ja eläneensä aina uskossa. Hän on korostanut toivovansa myös, että ihmiset eivät arastelisi tai piilottelisi omaa vakaumustaan. Hän on myös ylläpitänyt kinkeri- ja seuraperinnettä järjestäen keväisin seuroja seurakuntakeskuksessa.